उस रात नीना खुद को रोक नहीं पाई, उसने कन्हैया से अपने दिल की बात खुल कर कह दी
कितनी खूबसूरती से उसने अपने दिल की बातों को शब्दो का जामा पहना दिया था। बिना नीना के अहम को ठेस पहुंचाए, बिना अपने सम्मान को आहत किए, प्यार का इजहार भी कर दिया।
वह बांसुरी बजा रहा था और नीना बस सम्मोहित सी सुने जा रही थी, सुने ही जा रही थी। कितना अनोखा सौंदर्य था उसकी बांसुरी की आवाज में। कोर्स में पढ़े हुए पदों और कविताओं से लेकर धारावाहिक में देखे गए श्री कृष्ण की वीडियोज तक उसके दिमाग में तैरने लगते थे जब वो इसकी बांसुरी की धुन सुनती थी।
क्या हमारे भगवान श्री कृष्ण ऐसी ही बांसुरी बजाते होंगे? वो सोचती। एक बार कन्हैया से यही कहकर उसकी तारीफ की थी तो वो खिलखिलाकर हंस पड़ा था।
“फिर तो आपको हम सभी किसानों को भगवान मानना पड़ेगा, क्योंकि फसल पकने के दिनो में जब हम अपने खेतों में मडैया डालकर रहते हैं, तो मन लगाने और नींद भगाने के लिए कुछ न कुछ तो गाते बजाते रहते ही हैं।”
“नहीं कन्हैया, आवाजें बहुतों के गाने-बजाने की कान में पड़ती हैं। पर तुम्हारी बांसुरी में इतना सम्मोहन है कि इंसान सब कुछ भूल जाए। वह कहां खड़ा है, क्या करने आया था, यहां तक कि वह कौन है यह सब कुछ भी।” उसके कहने पर वो भावुक होकर उसकी आंखों में देखता रहा, फिर लजा सा गया।
सबूत उसके सामने खड़ा था। कहते हैं प्रत्यक्ष को प्रमाण नहीं होता है। उसकी बांसुरी की धुन शुरू होती थी और नीना खुद अपने घर से निकलकर आड़ी तिरछी गलियों में घूमती हुई उस तक पहुंच गई थी।
‘अच्छा तो यह कन्हैया है!’ चांद की रोशनी में उसके चेहरे को देखा तो नीना पहचान गई। उसके होंठों पर एक प्यारी सी मुस्कान आ गई। ‘क्या सच कहते हैं लोग कि नाम का असर हमारे व्यक्तित्व पर आता है? पर नाम का इतना फर्क पड़ता होता तो सभी भगवानों के नामों वाले लोग बहुत ही अच्छी शख्सियत वाले होते’।
मीरा ने अपने सिर पर एक टीप मारी- वहां खड़ी खड़ी क्या सोचने लगी है? दिमाग हर समय काम करते रहने को ऐसा ट्रेंड हो गया है कि उसे टीप मारकर समझाना पड़ता है कि यह घड़ी आनंद की है तो बस आनंद लो।
बंद पलकों के साथ तन्मय होकर बांसुरी बजाते हुए उसे बहुत देर हो गई, तब उसने आंखें खोलीं। मीना को सामने देखकर वह चौक पड़ा।
“अरे आप कब आई? यहां? इतनी रात को? क्या हो गया? सब ठीक तो है ना..?” उसने घबराहट में एक साथ कई प्रश्न दाग दिए थे।
पर नीना हड़बड़ाई नहीं। उसके होठों की मुस्कान और गहरी हो गई, “क्यों, क्या मैं यहां इतनी रात में तुम्हारी बांसुरी सुनने नहीं आ सकती?” वह लजा सा गया था। “मेरी बांसुरी में ऐसा क्या है जो आप अपने सारे डर भूल गईं?” उसने कहा तो नीना को याद आया कि वह जिस दिन आई थी उस दिन कैसे दिन के उजाले में भी इन पतली-पतली पगडंडियों पर संभल कर चल रही थी कि कहीं उसके पैर में कोई कीड़ा न काट ले या उसके पैर कीचड़ में ना सन जाएं। उसकी इस बात पर नीना जैसे सम्मोहन से लौटी और उसके मन में फिर से घबराहट शुरू हो गई।
बल्कि उसे तो लगने लगा जैसे वो नींद में चलते हुए एक भयानक जगह आ गई है और अचानक उसकी नींद खुली है।
अरे बाप रे वह एक खेत के बीचोंबीच खड़ी है जहां रात में तो कीड़े तो क्या सांप भी हो सकते हैं। सांप का ध्यान आते ही उसके चेहरे पर भय गहरा गया। कन्हैया सब कुछ समझ गया। उसे सांत्वना देते हुए बोला “घबराइए नहीं, यहां पर कोई सांप-बिच्छू नहीं है।”
“तुम इतने विश्वास से कैसे कह सकते हो” के जवाब में वह खिलखिला कर हंस पड़ा। “फसल पक चुकी है। ऐसे में मैं रात दिन अपने खेत पर ही रहता हूं और इन्हीं पगडंडियों पर चलता फिरता हुआ पूरे खेत का दौरा करता हूं। जानवर इस बात को जानते हैं और वह हर इंसान की तरह मुझ से भी डरते हैं। इसलिए इन रास्तों पर नहीं आते-जाते।” कहते हुए कन्हैया अंदर चला गया और एक बढ़िया सा गद्दा अपनी छोटी सी झोपड़ी से बाहर निकाल लाया।
उस गद्दे को और उसके ऊपर एक चादर चारपाई पर डालते हुए बोला, “यह मेरे घर का सबसे साफ सुथरा गद्दा और चादर है। इस पर बैठ जाइए।” नैना उसकी बात से थोड़ा झेंप गई। उसे अपनी शुरू में कही हुई बातें याद आने लगी। वह आराम से उस चारपाई पर बैठ गई।
“तुम्हारे घर आई हूं। कुछ खिलाओ-पिलाओगे नहीं? उसके कहते ही कन्हैया भागकर अंदर गया और एक टोकरी में बहुत सारे फल और एक अनूठा सा व्यंजन ले आया। “इसे ठेकुए कहते हैं। यह हम लोग कभी भी भूख लगने पर खाने के लिए खेत में बनी झोपड़ी में रखा करते हैं।”
उस रात के बाद ये रोज का क्रम बन गया। एग्रीकल्चर इंजीनियरिंग में पोस्टग्जुएट करने के बाद नीना एक विशेष तथ्य पर रिसर्च कर रही थी। इस रिसर्च का एक बड़ा हिस्सा उसे प्रैक्टिकली पूरा करना था किसी गांव में एक साल रहकर। पापा ने अपने पुश्तैनी गांव में किसी से कह कर उसके लिए एक पक्के घर को गेस्ट हाउस में तब्दील करवा दिया था। गांव में रहने वाले पापा के दूर के रिश्तेदारों ने उसे उस घर में सभी सुविधाएं मुहैया करवा दी थी। उन दूर के रिश्ते के चाचा ने ही उसे कन्हैया का नाम सुझाया था।
कन्हैया गांव में सबसे ज्यादा पढ़ा-लिखा था। बारहवीं पास। यही नहीं, अपने अनोखे नए-नए प्रयोगों को करने और उन में सफल होने के कारण वह पूरे गांव का लीडर सा बन गया था। उसने बहुत सी समस्याओं के जुगाड़ू समाधान निकाले थे जिससे गांव वालों की समस्याएं दूर हुई थी और उनके जीवन में खुशहाली आई थी। नैना भी अपनी समस्या लेकर उसके पास पहुंची थी। अपने रिसर्च की प्रैक्टिकल नॉलेज पाने के लिए जब वह इस गांव में आई थी तो पहले-पहल इसी कन्हैया ने अपनी भोली सी आंखें गोल-गोल करके उससे पूछा था “आप स्कूल में खेती सीख रही हो? कैसे? वहां तो कागज पर पढ़ाई होती है। है न?”
उस दिन उसके उस भोले गोल-गोल आंखों वाले चेहरे में नीना को एक अलग-सा आकर्षण महसूस हुआ था हालांकि उसकी बातों पर नीना को हंसी आ जाती थी। लेकिन जैसे जैसे वह कन्हैया को जानती गई, समझती गई गांव में घूम कर वहां की प्रॉब्लम्स को प्रैक्टिकली देखती गई, अपनी रिसर्च में आगे बढ़ती गई, उसे लगा कि कन्हैया की बातें बहुत ही सीधी-सच्ची और व्यावहारिक है।
आज तक का अपना ज्ञान बेमानी सा लगने लगा था। लेकिन इससे बढ़कर एक बात जिसने उसे द्वंद्व में डाल दिया था, वो कन्हैया में एक अलग सा आकर्षण महसूस करने लगी थी। उसके दिल ने उसे सख्त अल्टीमेटम दे दिया था कि वो कन्हैया से प्यार करने लगी है और उससे बिछड़कर खुश नहीं रह सकेगी। और दिमाग ने उतना ही सख्त अल्टीमेटम दे दिया था कि वो गांव की जीवन-शैली को अपना नहीं पाएगी। दिल इसे जन्म-जन्मांतर का प्यार और दिमाग इसे व्यर्थ का क्षणिक आकर्षण कहकर हर समय झगड़ने लगे थे।
उस रात कन्हैया की झोपड़ी पर पहुंचते ही झमाझम बारिश शुरू हो गई। भीगी हुई ठंड से ठिठुरती नीना को कन्हैया ने अपने कपड़े दिए और गर्म पेय भी जिसमें कुछ नशा सा था। नीना झोंपड़ी के अंदर लेट गई और देख पा रही थी कि कन्हैया दरवाजे पर भीगता बैठा रहा।
बारिश रुकते ही उसे सहारा देकर उसके घर छोड़ने आया। उस रात उसने तो शायद नशे में कन्हैया से सब कुछ कह ही डाला था। दिल पर उसके चरित्र का ऐसा प्रभाव पड़ा कि उसने दिमाग को डांटकर चुप करा दिया। उस रात के बाद कन्हैया की आंखों में भी अपने लिए उसे भावनाओं का सागर लहराते हुए साफ दिखने लगा था। अब तो अपने प्यार को शब्दो का जामा पहनाना पक्का हो गया था और नीना जानती थी कि ये काम उसे ही करना होगा। पर कैसे?
तभी एक दिन सुहासिनी का फोन आया और नीना को जैसे अपने द्वंद्व के ताले की चाभी मिल गई।
उसने किसी तरह नेशनल लेवल पर होने वाले बांसुरी वादन कॉम्पिटिशन में हिस्सा लेने के लिए कन्हैया को मना लिया। वो जानती थी कि कन्हैया में फर्स्ट आने का पोटेंशियल है। फिर इस दौरान उसे छह महीनों के लिए शहर में उस कॉम्पिटिशन ऑर्गेनाइजर द्वारा दिए गए पांच सितारा होटल में रहना होगा। ये समय पर्याप्त होगा उसे शहर के जीवन के प्रति आकर्षित करने और एक बांसुरी वादक का करियर बनाकर शहर में ही रह जाने के लिए प्रेरित करने को।
ऑडिशन में नीना उसके साथ गई थी। पर तन्मय होकर सम्मोहन के लेवल की बांसुरी बजाने वाला कन्हैया बस स्टेज पर खड़ा ही रह गया। एक सुर तक नहीं निकला उसकी बांसुरी से। समापन की घंटी पर उसकी पलकों में मोती झिलमिलाने लगे।
नीना का गांव का काम खत्म हो चुका था। बिदाई की बेला थी। दोनों आमने-सामने खड़े थे। नीना की समझ में नहीं आ रहा था कि क्या कहे। वो शब्द ढूंढ़ ही रही थी कि कन्हैया बोल पड़ा, “मैंने सच में कोशिश पूरे दिल से की थी खुद को आपके रंग में ढालने की, पर कामयाब न हो सका। मुझे माफ कर दीजिए। आप मुझसे अधिक पढ़ी-लिखी हैं, बुद्धिमान हैं, अगर आप मेरे रंग में ढलने की कोशिश करें तो शायद...” इतना कहकर उसने अपना वाक्य अधूरा छोड़ दिया था। नीना के कार में बैठने पर बाय की मुद्रा में हाथ हिलाते हुए वो बोला, “मैं पूरी जिंदगी आपका इंतजार करूंगा...”
आधा रास्ता कटा था कि नीना के दिल का शोर असह्य हो गया। कितनी खूबसूरती से उसने अपने दिल की बातों को शब्दो का जामा पहना दिया था। बिना नीना के अहम को ठेस पहुंचाए, बिना अपने सम्मान को आहत किए, प्यार का इजहार भी कर दिया और.. सच! प्यार दिल से होता है और वही सब सिखाता है। “गाड़ी वापस मोड़ लो। कुछ छूट गया है,” नीना दृढ़ स्वर में बोली। वो मन ही मन अपने कन्हैया की राधा बन चुकी थी।
- भावाना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें